“หุ้นเอเชีย” เปิดลบ! ตามดาวโจนส์ร่วง กังวลเฟดเร่งขึ้นดอกเบี้ยกระทบศก.
“หุ้นเอเชีย” เปิดลบ! ตามดาวโจนส์ปิดร่วงกว่า 280 จุด กังวลเฟดเร่งขึ้นดอกเบี้ยระดับรุนแรง กระทบเศรษฐกิจชะลอตัวหรืออาจเข้าสู่ภาวะถดถอย
“หุ้นเอเชีย” เปิดลบ! ตามดาวโจนส์ปิดร่วงกว่า 280 จุด กังวลเฟดเร่งขึ้นดอกเบี้ยระดับรุนแรง กระทบเศรษฐกิจชะลอตัวหรืออาจเข้าสู่ภาวะถดถอย
6 เม.ย. 2565

ผู้สื่อข่าวรายงานว่า ตลาดหุ้นเอเชียเปิดลบตามทิศทางดัชนีดาวโจนส์ตลาดหุ้นนิวยอร์กที่ปิดร่วง 280.70 จุด ในวันนี้ (6 เม.ย.2565 ) หลังจากนางลาเอล เบรนาร์ด หนึ่งในคณะผู้ว่าการธนาคารกลางสหรัฐ (เฟด) ได้สนับสนุนให้เฟดปรับขึ้นอัตราดอกเบี้ยและเร่งปรับลดขนาดของงบดุลเพื่อสกัดเงินเฟ้อ โดยการแสดงความเห็นดังกล่าวได้ฉุดหุ้นที่อ่อนไหวต่ออัตราดอกเบี้ย ซึ่งรวมถึงหุ้นกลุ่มเทคโนโลยี
โดยล่าสุดวันนี้ดัชนี NIKKEI 225 ตลาดหุ้นญี่ปุ่น ณ เวลา 9.06 น. อยู่ที่  27,250.87 จุด ลดลง 537.11 จุด หรือ -1.93% ,ดัชนี HSI ตลาดหุ้นฮ่องกง ณ เวลา 9.11 น. อยู่ที่ระดับ 22,009.56 จุด ลดลง 402.75 จุด หรือ -1.79% และดัชนี SSE Composite ตลาดหุ้นจีน ณ เวลา 9.11 น. อยู่ที่ระดับ 3,268.74 จุด ลดลง 13.98 จุด หรือ 0.43%
ด้านดัชนีเฉลี่ยอุตสาหกรรมดาวโจนส์ปิดที่ 34,641.18 จุด ลดลง 280.70 จุด หรือ -0.80%, ดัชนี S&amp;P500 ปิดที่ 4,525.12 จุด ลดลง 57.52 จุด หรือ -1.26% และดัชนี Nasdaq ปิดที่ 14,204.17 จุด ลดลง 328.39 จุด หรือ -2.26%
ทั้งนี้ตลาดหุ้นนิวยอร์กร่วงลงหลังจากนางเบรนาร์ดได้แสดงความเห็นเมื่อคืนนี้ตามเวลาไทย โดยกล่าวว่า เฟดควรปรับขึ้นอัตราดอกเบี้ยอย่างเป็นระบบ และเร่งปรับลดขนาดงบดุลจากระดับสูงเกือบ 9 ล้านล้านดอลลาร์ โดยเริ่มตั้งแต่เดือนหน้า พร้อมกับกล่าวว่า ขณะนี้เงินเฟ้ออยู่ในระดับที่สูงเกินไป และการชะลอเงินเฟ้อถือเป็นภารกิจที่มีความสำคัญอย่างมาก
โดยคริสตินา ฮูเปอร์ นักวิเคราะห์จากบริษัทอิสเวสโคกล่าวว่า การแสดงความเห็นของนางเบรนาร์ดทำให้ตลาดวิตกกังวลว่า เฟดอาจเร่งปรับขึ้นอัตราดอกเบี้ยในระดับที่รุนแรงมากขึ้น ซึ่งจะส่งผลให้เศรษฐกิจชะลอตัวลงหรืออาจเข้าสู่ภาวะถดถอย และเมื่อถึงเวลานั้น เฟดอาจเผชิญกับความยากลำบากในการพยุงเศรษฐกิจ
ขณะนี้ตลาดการเงินคาดการณ์ว่าเฟดจะปรับขึ้นอัตราดอกเบี้ย 0.50% ในการประชุมทั้งในเดือนพ.ค.และมิ.ย.ที่จะถึงนี้ และคาดว่าเฟดจะทำให้อัตราดอกเบี้ยแตะระดับ 2.50-2.75% ในช่วงสิ้นปีนี้ ซึ่งสูงกว่า 2.4% ซึ่งเป็นระดับที่กรรมการเฟดส่วนใหญ่มองว่าเป็นระดับที่เป็นกลาง